b"\n_START_ARTICLE_\nDaniel Vincent Gallery\n_START_SECTION_\nZgodnje \xc5\xbeivljenje\n_START_PARAGRAPH_\nLeta 1917 je v starosti 16 let vstopil v Pomorsko akademijo ZDA. Diplomiral je eno leto prej, leta 1920. Istega leta je nastopil tudi na rokoborbnem delu poletnih olimpijskih iger leta 1920; zmagal je v prvem in izgubil v drugem krogu. _NEWLINE_Potem se je posvetil letalstvu. Letel je na pomorskih, torpednih in amfibijskih letalih. V 30. letih 20. stoletja je tudi osvojil prvo mesto na Dr\xc5\xbeavnih zra\xc4\x8dnih dirkah s torpednim letalom Douglas Devastator, ki ga je predelal v dirkalno. _NEWLINE_Leta 1941 je postal pomorski ata\xc5\xa1e na Veleposlani\xc5\xa1tvu ZDA v Londonu. Medtem, ko je bil v Veliki Britaniji, je opravljal slu\xc5\xbebo taksi pilota, ko je letel s Spitfiri iz tovarne na letali\xc5\xa1\xc4\x8da Kraljevaga vojnega letalstva. Sam je rad trdil, da je bil edini pilot Vojne mornarice ZDA, ki je med bitko za Britanijo letel s Spitfiri; toda le-ti so bili neoboro\xc5\xbeeni.\n_START_SECTION_\nDruga svetovna vojna\n_START_PARAGRAPH_\nLeta 1942 je postal poveljnik Flotne letalske baze Vojne mornarice ZDA v Reykjav\xc3\xadku (Islandija); za svoje protipodmorni\xc5\xa1ko delovanje je bil odlikovan s bronasto zvezdo. V tem \xc4\x8dasu je dobil tudi idejo, da bi zajel nem\xc5\xa1ko podmornico. _NEWLINE_Leta 1943 je postal prvi poveljnik eskortne letalonosilke USS Guadalcanal. Januarja 1944 je bil postavljen za poveljnika protipodmorni\xc5\xa1ke bojne skupine (Task Group 21.12; kratica TG 21.12), ki je delovala iz Pomorske postaje Norfolk in bila sestavljena okoli Guadalcanala kot zastavne ladje. TG 21.12 je potopila nem\xc5\xa1ko podmornico U-544._NEWLINE_Marca 1944 je bila okoli Guadalcanala formirana nova bojna skupina Task Group 22.3. V \xc4\x8dasu poveljevanja tej enoti je Gallery pri\xc4\x8del s 24-urnimi letalskimi operacijami proti podmornicami; na ta na\xc4\x8din so primorali nem\xc5\xa1ke podmornice, da so se dvignile na povr\xc5\xa1je in jih nato napadli. 9. aprila je bojna skupina potopila prvo podmornico U-515, ki ji je poveljeval podmorni\xc5\xa1ki as kapitanporo\xc4\x8dnik Werner Henke. Po dolgi bitki je bila podmornica primorana, da se dvigne na povr\xc5\xa1je, nakar je pre\xc5\xbeivela posadka zapustila po\xc5\xa1kodovano podmornico. Razbitino so \xc5\xa1e dalje obstreljevali, dokler se ni potopila. Na podlagi te izku\xc5\xa1nje je Gallery zasnoval na\xc4\x8drt za zajetje podmornice; ob vsakem boju s podmornico je tako pripravil posadko, ki bi zajela podmornico. No\xc4\x8dno letalo iz bojne skupine je nato potopilo podmornico U-68. Na naslednjem kri\xc5\xbearjenju je Gallery ponovno zasnoval zasedbene posadke. 4. junija 1944 je skupina napadla podmornico U-505, jo huje po\xc5\xa1kodovala in jo prisilila, da se dvigne na povr\xc5\xa1je. Poveljnik podmornice, nadporo\xc4\x8dnik Harald Lange, je ukazal zapustiti podmornico in jo dokon\xc4\x8dno potopiti. Gallery je poslal enoto iz eskortnega ru\xc5\xa1ilca USS Pillsbury (DE-133), da bi zajela podmornico. Bli\xc5\xbenje ameri\xc5\xa1ke ladje so s streljanjem iz mitraljezov in protiletalskih topov odvrnile nem\xc5\xa1ko posadko stran. Ameri\xc4\x8dani so uspeli zajeti Enigmo in trenutne kodne knjige. Uspelo so prepre\xc4\x8diti njeno potopitev, tako je U-505 postala edino voja\xc5\xa1ko ladjo, ki jo je Vojna mornarica ZDA zajela na morju po vojni leta 1812. To je bil tudi zadnji primer, ko je ameri\xc5\xa1ki voja\xc5\xa1ki kapitan izdal ukaz Away All Boarders (Stran vsi naskakovalci). Poro\xc4\x8dnik Albert David, ki je poveljeval zasedbeni skupini, je prejel medaljo \xc4\x8dasti; bil je edini pripadnik Atlantske flote, ki je prejel to odlikovanje med drugo svetovno vojno. Celotna bojna skupina je prejela Predsedni\xc5\xa1ko omembo enote in Gallery je prejel Distinguished Service Medal za zajetje U-505._NEWLINE_Kljub temu uspehu je prejel grajo s strani admirala Ernesta J. Kinga, na\xc4\x8delnika pomorskih operacij. King mu je o\xc4\x8dital, da je zajetje podmornice brez pomena, \xc4\x8de Ameri\xc4\x8dani ne bodo bili popolnoma tiho o zajetju. V nasprotnem primeru bi Nemci zamenjali kode in izbolj\xc5\xa1ali sistem. Gallery je uspel prepri\xc4\x8dati vse svoje podrejene o pomembnosti mol\xc4\x8danja, tako da so Nemci mislili, da se je podmornica potopila in z njo tudi kodne skrivnosti._NEWLINE_Proti koncu druge svetovne vojne je Gallery postal poveljnik letalonosilke USS Hancock (CV-19).\n_START_SECTION_\nPo drugi svetovni vojni\n_START_PARAGRAPH_\nPo napredovanju v kontraadmirala je postal pomo\xc4\x8dnik na\xc4\x8delnika pomorskih operacij. Med korejsko vojno je poveljeval Letalonosilnemu oddelku 6.\n_START_SECTION_\nUpor admiralov\n_START_PARAGRAPH_\nT.i. upor admiralov se je zgodil v \xc4\x8dasu mandata Louisa Johnsona kot sekretarja za obrambo ZDA. Johnson je nameraval ukiniti letalonosilno floto, zdru\xc5\xbeil Korpus mornari\xc5\xa1ke pehote ZDA v Kopensko vojsko ZDA in zmanj\xc5\xa1ati Vojno mornarico ZDA na raven sile za spremljevanje konvojev. Gallery je napisal serijo \xc4\x8dlankov za The Saturday Evening Post, v katerih je kritiziral Johnsonove namere. V zadnjem \xc4\x8dlanku Don't Let Them Scuttle the Navy! (Ne dovolite jim potopiti mornarico!) je izrazil tako skrajna stali\xc5\xa1\xc4\x8da, da je bil skoraj poslan pred voja\xc5\xa1ko sodi\xc5\xa1\xc4\x8de zaradi nepokor\xc5\xa1\xc4\x8dine. Posledi\xc4\x8dno pa ni bil nikoli povi\xc5\xa1an v trizvezdni \xc4\x8din in njegova kariera je tako zastala.\n_START_SECTION_\nPoveljstvo 10. pomorskega okro\xc5\xbeja\n_START_PARAGRAPH_\nNjegovo zadnje poveljstvo je bilo 10. pomorsko okro\xc5\xbeje v San Juanu (Portoriko) med decembrom 1956 in julijem 1960. V tem \xc4\x8dasu je sodeloval pri ustanovitvi \xc5\xa1olske baseballske lige v Portoriku in hkrati dal ustanoviti prvo ameri\xc5\xa1ko steelpan in do sedaj edino voja\xc5\xa1ko glasbeno skupino leta 1957 - U.S. Navy Steel Band; skupina je delovala do leta 1999._NEWLINE_Admiral Gallery se je bil prisiljen upokojiti leta 1960, ko so ga spoznali za zdravstveno nesposobnega. Malo pred njegovo upokojitvijo pa so prekinili s tradicijo upokojitvenega povi\xc5\xa1anja. Tako je ostal eden od redkih kontraadmiralov svojega \xc4\x8dasa, ki se je upokojil s tem \xc4\x8dinom, medtem ko so druge predhodno upokojili kot viceadmirale._NEWLINE_16. januarja 1977 je v starosti 75 let umrl v Pomorskem medicinskem centru Bethesda. Pokopali so ga s polnimi voja\xc5\xa1kimi \xc4\x8dastmi na Nacionalnem pokopali\xc5\xa1\xc4\x8du Arlington zraven njegovih dveh bratov.\n_START_SECTION_\nKnji\xc5\xbeevna kariera\n_START_PARAGRAPH_\nDaniel Gallery je napisal ve\xc4\x8d knjig o pomorski tematiki. Njegove fikcijske knjige so humoristi\xc4\x8dne, razen The Brink, ki je drama o ZDA in Sovjetski zvezi.\n_START_SECTION_\nDru\xc5\xbeina\n_START_PARAGRAPH_\nNjegova dva brata, William Gallery in Philip Gallery, sta bila tudi kontraadmirala, medtem ko je bil \xc4\x8detrti, John Ireland Gallery, rimskokatoli\xc5\xa1ki pomorski kaplan."